b'\n_START_ARTICLE_\nDAT\n_START_PARAGRAPH_\nR-DAT (skraj\xc5\xa1ano DAT) je kratica za Rotating Head Digital Audio Tape (digitalni magnetni trak z rotacijsko snemalno/reprodukcijsko glavo). Na trgu se je pojavil leta 1986. Predstavlja standard za digitalni zapis in shranjevanje zvo\xc4\x8dnih signalov._NEWLINE_DAT sloni na tehnologiji analognih video zapisovalnikov, ki za branje in zapisovanje na trak uporabljajo glave, name\xc5\xa1\xc4\x8dene na vrtljiv boben z osjo, ki je glede na trak zamaknjena za dolo\xc4\x8den kot (Betamax kot). Zaenkrat se uporablja kot najbolj raz\xc5\xa1irjen studijski medij pred kon\xc4\x8dno obdelavo signala (mastering), ga pa vse bolj zamenjujejo flash-kartice in trdi diski._NEWLINE_DAT se za arhiviranje ni obnesel kot preve\xc4\x8d zanesljiv, ker se po dolo\xc4\x8denem \xc4\x8dasu za\xc4\x8dne s traku izgubljati dolo\xc4\x8deno \xc5\xa1tevilo podatkov in sam sistem ni ve\xc4\x8d sposoben restavracije signala._NEWLINE_Format snemanja je PCM modulacija. Snemanje je mogo\xc4\x8de z vzor\xc4\x8dno frekvenco 44,1 kHz, 48\xc2\xa0kHz (EBU standard) in Long Play z vzor\xc4\x8dno frekvenco 32\xc2\xa0kHz. Vzor\xc4\x8denje je 16 bitno in signal ni kompresiran. V novej\xc5\xa1em \xc4\x8dasu pa so se \xc5\xbee pojavili snemalniki, ki podpirajo tudi 20 ali celo 24 bitno vzor\xc4\x8denje. Dol\xc5\xbeina posnetka na kaseti je do 125 minut, sama kaseta pa meri 73 x 54mm, debelina je 1\xc2\xa0cm._NEWLINE_Slaba stran medija pa je, da je sposoben reproducirati posnetek samo v realnem \xc4\x8dasu, ne pa kot novej\xc5\xa1i mediji, kjer je mogo\xc4\x8de posnetek enostavno s pomo\xc4\x8djo ra\xc4\x8dunalnika zajeti kot datoteko in je prenos podatkov nekajkrat hitrej\xc5\xa1i.'